Só wil polisie misdaad pakPolisiebeamptes op die toneel in Soweto waar ’n skietery op 10 Julie in die Mdlalose-taverne in Nomzamo uitgebreek het. (Foto: Emmanuel Croset/AFP) Die polisie sê verhoogde polisiëring, ŉ fokus op vuurwapenbeheer en doelgerigte taakspanne gaan deel uitmaak van sy verskerpte pogings om stygende vlakke van geweldsmisdaad in die land te stuit. Luidens die polisie se statistieke is meer as 22 320 mense gedurende Julie in hegtenis geneem vir misdade wat insluit aanranding met die doel om ernstig te beseer, moord, poging tot moord en verkragting. Die polisie het ook beslag gelê op 1 173 onwettige vuurwapens en 7 738 patrone. Altesaam 1 035 van dié onwettige vuurwapens is tydens operasies in Gauteng gevind. Polisieminister Bheki Cele het Maandag by ŉ mediakonferensie in Pretoria gesê daar moet egter ŉ dubbele poging aangewend word om die veiligheid van vroue en kinders te verseker. Hy het ook bevestig dat alle polisiekantore nou verkragtingstoetsstelle in voorraad het. Die polisie het terugvoer gegee oor sy planne nadat agt vroue Donderdag tydens die verfilming van ŉ musiekvideo in Krugersdorp verkrag is toe ŉ groep gewapende mans die span van 12 vroue en tien mans oorval en beroof het. Minstens 84 verdagtes – wat moontlik met onwettige mynboubedrywighede verbind kan word – is reeds tydens multidissiplinêre optredes in verband met die voorval vasgetrek. Nog twee verdagtes is doodgeskiet. Die verdagtes staan tereg op aanklag van oortreding van die Immigrasiewet en die besit van vermoedelik gesteelde goedere. Die land is die afgelope weke ook geruk deur verskeie massaskietvoorvalle – veral buite tavernes. Ses mense is die afgelope naweek ook in ŉ massaskietery dood, dié keer by ŉ snoepwinkel in Mariannhill in KwaZulu-Natal. Genl. Fannie Masemola, nasionale polisiehoof, sê taakspanne om onwettige mynbouaktiwiteite, kabeldiefstal en afpersing te beveg is reeds in 18 distrikte landwyd ontplooi. Nuwe aanstellings in die polisie, onder wie twee vroue in sleutelrolle, is ook aangekondig. Lt.genl. Koliswa Constance Otola is as die nuwe polisiekommissaris in die Noord-Kaap aangewys terwyl lt.genl. Tebello Mosikili as die eerste adjunk- nasionale kommissaris aangewys is wat vir polisiëring verantwoordelik is. Mosikili, wat 30 jaar ondervinding in die polisie het, sal ook medevoorsitter van die nasionale gesamentlike operasionele en intelligensie struktuur (NatJOINTS) wees. Otola sal die Noord-Kaap se eerste permanente provinsiale polisiehoof in bykans twee jaar wees. Molefe Fani is as die polisie se nuwe afdelingskommissaris vir verkrygingsbestuur aangewys. Die polisie hoop dat hy die probleme in dié afdeling sal hokslaan. Verkragtings in Krugersdorp Cele het die verkragtings in Krugersdorp as die “vernietiging van lewens” bestempel en sê die polisie werk hard om te verseker dat die skuldiges aan die pen ry. Daar moet in dié stadium nog bevestig word hoeveel – indien enige – van die 84 verdagtes wat aangekeer is, met die verkragting verbind kan word. Cele het weer benadruk dat slagoffers van geslagsgebaseerde geweld nie by polisiestasies weggewys mag word nie en dat hulle met die nodige sorg gehelp moet word. Hy sê ook die tekort aan verkragtingstoetsstelle wat vroeër ondervind is, is nou iets van die verlede. Skietvoorvalle by tavernes Wat betref verskeie dodelike skietvoorvalle by tavernes, sê Masemola dat die polisie verskeie motiewe ondersoek wat tot die voorvalle van massaskietery aanleiding gee. Hy sê wel dat dit nie “georganiseerde misdaad” is nie en dat die motiewe in die meeste gevalle met finansiële afpersing of dwelms verband hou. “Daar is taakspanne aangestel om finansiële afpersing asook kabeldiefstal te pak. Daar is reeds suksesse behaal sedert hierdie spanne aangestel is.” Onwettige mynbou‑aktiwiteite Cele sê operasies om onwettige mynbou en gevegte tussen onwettige mynwerkers, bekend as zama-zamas te bekamp, is ook onderweg. Hoewel hy nie veel daaroor uitgebrei het nie, het Cele aangedui dat hy reeds met die minister van minerale hulpbronne hieroor vergader het. Tekort aan hulpbronne Die polisie se topbestuur is Maandag gepols oor praktiese stappe wat gedoen kan word om geweldsmisdaad te beveg. Dit het ingesluit vrae oor die moontlike ontplooiing van soldate. Cele sê soldate is nie opgelei om gemeenskappe te hanteer nie en dat die ontplooiing van die weermag “kompleks” is. Hy het toegegee dat daar steeds uitdagings met kapasiteit is, ook by die polisie se eenheid vir openbare orde. Volgens Cele het die eenheid tans 5 000 beamptes, waar dit eintlik uit 12 000 moet bestaan. Hy sê die polisie hanteer die kapasiteitsuitdagings en dat 10 000 polisierekrute tans opgelei word. Dit sal egter nie die probleem voldoende oplos nie.